Magnus, Virmå natus ex patre Olauo Tauast, magister Pragensis, Erici regis cancellarius, xl annis episcopus vixit et ecclesie bene prefuit, prebendam corporis Christi et monasterium Nådhendaal fundauit, Abo in choro corporis Christi sepelitur anno MCDLII:o, IX die mensis marcii. Hic domum lapideam episcopalem et aliam pro residencia prebendati corporis Christi construi fecit; hic horas de sancta cruce per suam diocesim legi mandauit, archidijaconatum per suum capitulum meliorauit annulatum et quasi de nouo fundauit; hic 4 chorales in summo choro de nouo instituit; hic fraternitatem trium regum et clericorum instituit; hic cultum Dei in ecclesia Aboensi magnifice ampliauit. Sepulchrum Domini et terram sanctam non absque magnis storgis(!) adiit, multa clenodia preciosa pro ecclesia acquisiuit. Huius tempore rex Ericus e regno excluditur. Hic re et nomine magnus, in consilio acutus, vitam castissimam et multum solitariam duxit, eius mortem tota deflet Finlandia, qui anno ætatis sue nonagesimo 5:o apud Vallem graciæ in bona senectute extinctus est.